SKRIFTLIG FORESPØRGSEL E-2522/00

af Jonas Sjöstedt (GUE/NGL) til Kommissionen

(2. august 2000)

Om: Direktivet om naturlige levesteder og udvælgelse af Natura 2000-områder

Hvorledes agter Kommissionen på baggrund af de betydelige forsinkelser i proceduren for udvælgelse af områder til Natura 2000-nettet under direktivet om naturlige levesteder og under henvisning til nylige eksempler på, at områder af videnskabelig værdi for Natura 2000 trues af foreslåede anlægsprojekter, at sikre, at de områder, der er taget i betragtning i forbindelse med Natura 2000-udvælgelsesproceduren, bevares intakte og ikke ødelægges af anlægsprojekter?

Hvilke procedurer vil blive fulgt efter den anden runde af biogeografiske seminarer ved opstillingen af listen over områder af fællesskabsinteresse med henblik på etablering af Natura 2000-nettet? Hvilken rolle agter Kommissionen at spille under disse seminarer og i forbindelse med opfølgningen heraf?

Svar afgivet på Kommissionens vegne af Margot Wallström

(18. oktober 2000)

Kommissionen beklager de forsinkelser, der er opstået i forbindelse med gennemførelsen af Natura 2000, og har i mellemtiden taget en række initiativer til at fremme beskyttelsen af de lokaliteter, der påtænkes medtaget i dette net. Kommissionen forsøger i forbindelse med fællesskabsstøtten i medfør af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) og Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), at få medlemsstaterne til at forpligte sig til ikke at lade disse lokaliteter yderligere forringe. Kommissionen har desuden mere generelt henstillet til medlemsstaterne at undgå at forringe lokaliteterne, og har hilst initiativet fra en række medlemsstater velkomment om at retsbeskytte sådanne lokaliteter. Kommissionen har tillige understreget betydningen af at anvende midler som vurdering af virkningerne for miljøet i henhold til Rådets direktiv 85/337/EØF som ændret(3) med henblik på at vurdere mulige skadevoldende projekter. Kommissionen vil endvidere ikke udelukke muligheden for en aktion i medfør af EF-Traktatens artikel 226 (tidl. artikel 169), hvor omstændighederne taler herfor og der ikke er foretaget nogen VVM-vurdering af et projekt, som er omfattet af Rådets direktiv 85/337/EØF, til trods for sandsynligheden af en markant negativ indvirkning på en lokalitet, som er foreslået udnævnt som fremtidig Natura 2000-lokalitet.

Kommissionen medvirker i formandskabet i forbindelse med samtlige de biogeografiske seminarer, der afholdes til vurdering af de lokaliteter, der foreslås medtaget under Natura 2000. Ved afslutningen på hvert seminar stiles konklusionerne herfra direkte til hver deltager i seminaret, bl. a. med en liste over de naturtyper (habitater) og/eller arter, som anses for at være utilstrækkeligt repræsenteret på de enkelte landes lister over lokaliteter. Det er herefter op til den enkelte medlemsstat at foreslå yderligere lokaliteter udpeget, i givet fald på forslag af uvildige videnskabsfolk eller ikke-statslige organisationer (NGO).

Ved afslutningen af det sidste seminar for hver enkelt region opfordrer Kommissionen via De Europæiske Fællesskabers Tidende samtlige involverede parter til at indgive deres kommentarer hertil. Den udarbejder dernæst et udkast til en liste over lokaliteterne af fællesskabsinteresse. Dette projekt tilstilles medlemmerne af Habitat-udvalget med henblik på udtalelse og vedtages derpå af Kommissionen, om nødvendigt efter den procedure, der er fastsat i artikel 5 i Rådets direktiv 92/43/EØF af 21. maj 1992 om bevaring af naturtyper samt af vilde dyr og planter(4).

(1) EFT L 161 af 26.6.1999.

(2) EFT L 160 af 26.6.1999.

(3) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985, som ændret ved Rådets direktiv 97/11/EF af 3. marts 1997, EFT L 73 af 14.3.1997.

(4) EFT L 206 af 22.7.1992.